Софі Эліс-Бэкстар

**Софі Мішэ́ль Э́ліс-Бэ́кстар** () — ангельская сьпявачка і кампазытар.

## Жыцьцяпіс
Нарадзілася 10 красавіка 1979 году ў Лёндане (Вялікабрытанія) у сям’і актрысы Джэнэт Эліс і тэлерэжысэра Робіна Бэкстара. Бацькі разьвяліся, калі Софі было 4 гады. Мае трох сёстраў і двух братоў.

Музычную кар’еру распачала ў 1997 годзе ў якасьці вакалісткі гурта «Theaudience», які праіснаваў менш за год. Пасьля Софі спрабавала працаваць мадэльлю і займацца пісьменьніцтвам, але гэтыя заняткі яе не захапілі.

З 2005 году Софі замужам за бас-гітарыстам брытанскага гурта «The Feeling» Рычардам Джоўнзам. У іх пяць сыноў — Соні (2004 г. н.), Кіт Вэлэнтайн (2009 г. н.), Рэй Голідэй (2012 г. н.), Джэсі (2015 г. н.) і Мікі (2019 г. н.).

Актыўна ўдзельнічае ў грамадзкіх кампаніях ў абарону правоў жанчынаў , па ахове навакольнага асяродзьдзя і ў абарону правоў жывёлаў.

## Творчасьць
Музыка Эліс-Бэкстар уяўляе сабой мілагучную сумесь поп-музыкі, сучасных танцавальных рытмаў, дыска і характэрных электронных эфэктаў 1980-х гг.

Посьпех да Эліс-Бэкстар прыйшоў ў 2000 годзе пасьля прапановы вядомага італьянскага ды-джэя Сьпілера запісаць вакальную партыю да яго кампазыцыі «Groovejet». Песьня атрымала назву «If This Ain’t Love…» («Калі гэта не каханьне…») і патрапіла на першыя месцы ў шматлікіх гіт-парадах, у тым ліку адразу на першае месца ў Вялікабрытаніі.

У 2001 годзе дэбютны альбом Эліс-Бэкстар «Read My Lips» («Чытай па маіх вуснах») дасягнуў другой пазыцыі ў сьпісе найбольш папулярных у Вялікабрытаніі альбомаў. Гэтай жа вышыні дасягнулі дзьве песьні з альбому: вэрсія песьні Шэр «Take Me Home» («Забяры мяне дамоў») і «Murder on the Dancefloor» («Забойства на танцавальнай пляцоўцы»). Апошняя песьня стала найбольш пасьпяховай у кар’еры сьпявачкі: кампазыцыя заставалася ў сьпісе Топ-40 на працягу 23 тыдняў і стала самай прайграванай песьняй у Эўропе ў 2002 годзе.

Другі студыйны альбом сьпявачкі «Shoot from the Hip» выйшаў у 2003 годзе і быў менш пасьпяховым за дэбютны. Дзьве кампазыцыі зь яго — «Mixed Up World» («Складаны сьвет») і «I Won’t Change You» («Я ня буду зьмяняць цябе») — дасягнулі ў сьпісе папулярных песень Вялікабрытаніі адпаведна 6 і 9 месцы.

Трэці альбом сьпявачкі «Trip the Light Fantastic» (2007) стаў залатым: было прададзена больш за 100 тысячаў яго асобнікаў.

У верасьні 2007 году Эліс-Бэкстар прадстаўляла Вялікабрытанію на Сопацкім музычным фэстывалі (Польшча).

У 2013 годзе ўзяла ўдзел у 11-м сэзоне тэлевізыйнага танцавальнага шоў «Strictly Come Dancing» на брытанскім канале «BBC One», дзе выступала разам з прафэсійным танцорам Брэнданам Коўлам.

## Канцэрты і выступы ў Беларусі
* 10 ліпеня 2014 году — цырымонія адкрыцьця фэстывалю «Славянскі базар» (Віцебск)
* 5 сьнежня 2014 году — «Prime Hall» (Менск)
* 11 жніўня 2018 году — фэстываль бровара «Аліварыя» «A-Fest» (Лошыцкі парк, Менск).

## Дыскаграфія (сольныя студыйныя альбомы)

## Найбольш вядомыя песьні
* 2000 — «Groovejet (If This Ain’t Love…)» («Файна (Калі гэта не каханьне…)»)
* 2001 — «Take Me Home» («Забяры мяне дамоў») 
* 2001 — «Murder on the Dancefloor» («Забойства на танцавальнай пляцоўцы»)
* 2003 — «Mixed Up World» («Складаны сьвет»)
* 2003 — «I Won’t Change You» («Я не буду зьмяняць цябе»)
* 2007 — «Catch You» («Схапіць цябе»)
* 2007 — «Me and My Imagination» («Я і мая фантазія»)
* 2007 — «Today the Sun’s on Us» («Сёньня сонца сьвеціць нам»)
* 2009 — «Heartbreak (Make Me a Dancer)» («Няшчасьце (Зрабі мяне танцоркай)»)
* 2010 — «Can’t Fight This Feeling» («Не магу змагацца з гэтым пачуцьцём»)
* 2010 — «Bittersweet» («Горка-салодкі»)
* 2010 — «Not Giving Up on Love» («Не адмаўляюся ад каханьня»)
* 2013 — «Young Blood» («Маладая кроў»)
* 2014 — «Runaway Dreamer» («Летуценьнік-уцякач»)
* 2014 — «Love Is a Camera» («Любоў гэта фотаапарат»)
* 2014 — «The Deer and the Wolf» («Алень і воўк»)

## Музычны гурт
* Клявішныя: Кіран Джэрэмія (Ciaran Jeremiah)
* Гітара: Сэтан Донт (Seton Daunt)
* Бас-гітара: Рычард Джоўнз (Richard Jones)
* Барабаны: Філ Уілкінсан (Phil Wilkinson)
* Бэк-вакал і скрыпка: Гіта Лэнглі (Gita Langley) і Кэт Паркер (Cat Parker)

## Крыніцы

## Вонкавыя спасылкі
* Афіцыйны вэб-сайт Софі Эліс-Бэкстар
* Софі Эліс-Бэкстар на сайце AllMusic
* Софі Эліс-Бэкстар на сайце https://www.bbc.co.uk
* Софі Эліс-Бэкстар на сайце MusicBrainz
* Софі Эліс-Бэкстар на сайце IMDb
* Софі Эліс-Бэкстар на сайце Facebook
* Софі Эліс-Бэкстар на сайце Twitter
* Софі Эліс-Бэкстар на сайце Answers
* Блёг, прысьвечаны Софі Эліс-Бэкстар на сайце tumblr.com
* 
* Галерэя фатаздымкаў Софі Эліс-Бэкстар на сайце The Place: Celebrity Photos
* Песьні Софі Эліс-Бэкстар на сайце SongFacts
* 

### Інтэрвію
* 
* 
* 
* 
* 
* 
* 
* 

Катэгорыя:Брытанскія музыкі
Катэгорыя:Брытанскія сьпявачкі
Катэгорыя:Фотамадэлі Вялікабрытаніі